**ኤርትራውያን ልብና ነግፋሓዮ ካብ ታሪኽ ንመሃር**

ኣብ ዝሓለፈ 15-20 ዓመታት ንኩነታት ኤርትራን ኢትዮጵያን ዝምልከት ቡዙሕ ተዘሪቡሉን ይዝረበሉን ኣሎ። መብዛሕትኡ ብተቃወምቲ ኢና በሃልቲን ስርዓት ወያነን ዝቀርቡ ሙጉታት ንዓለም-ለኻዊ ሕግታት ዝጻረሩ ካብ ውልቀ ረብሓን ጎባጢ ኣተሓሳስባን ቂምን ቅርሕንትን ዝነቀሉ እዮም። ወያነ ከምኡ ክገብሩ መቦቆላዊ ባህርያቶም እዩ። እቶም ኤርትራውያን ኢና ዝብሉ’ኸ እንታይ ስለዝኾኑ እዮም?

ኣብ ፖለቲካ ቂምን ቅርሕንትን ኣይሰርሕን እዩ። ኩሉ ልዕልና ሃገርን ድሕነት ሃገርን መጠርነፊ ሓደ ሕብረተ-ሰብ እዩ። ከም ኤርትራውያን ኣብ ውሽጣዊ ጉዳያትና፣ ኣብ ቅዋምን ምሕደራን ፖሊሲታትን ካብ’ቲመንግስቲ ዝኽተሎ ዘሎ ዝተፈልየ ርእይቶ ክህልወና ይኽእል እዩ። እዚ ድማ ንቡር እዩ። ሓደ ከነስተብህለሉ ዝግባእ ግን ከመይ እዩ ኣፈታትሓ ግርጭታት ካብ ግዜ ሰውራ ዝተማሃርናዮ ነባሪ ዝኾነ ኣምር ኣሎ።

ቀዳማይ ጸላኢና መን እዩ? ቀዳማይ ጸላኢና ከይኣለና ነቲ ካልኣዊ ግርጭት ኣብ ቀዳማይ ደረጃ ክንሰርዖ እንተኾና ዓቢ ዕንወት ንሃገርን ህዝብን ዓቢ መኽሰብ ድማ ንጸላእትና ከም ዝኾነ ኣብ ዝሕለፈ ዕስራ ዓመታት ተማሂርናሉ ክንከውን ተስፋ እገብር። ጸላእትና ዓሰርተ ግዜ ንዑ ተኣከቡ ተበተኑ እንተበሉና እንታይ ረብሓ ረኺብናሉ። ምናልባት ዉሑዳት ከም ስራሕ ወሲዶም ዓስቦም ዝኽፈልሉ ትካል ክኸውን ይኽእል። ህዝቢ ግን ነንሕድሕዱ ክመናጨት ኣንጻር ሃገሩ ንሃገሩ ኣሕሊፉ ክህብን ንኾንቱ ብዘይ ረብሓ ኣብ ስደት ኮለል ይብል ኣሎ።

መንግስቲ ኤርትራ ነቲ ኣብ መንጎ ኤርትራን ኢትዮጵያን ዘሎ ግርጭት መፍቲሒኡ ብኑጽር ኣቀሚጥዎ ኣሎ። ብሰላም ንክፍታሕ ጻዕሪ ዝተገብረሉ፣ ወያነ ወራር ኣዊጆም ብኹናትን ሕግን ተሳዒሮም ዝፈረምዎ ዓለም-ለኻዊ ብይን ብዘይ ቅድመ ኩነት ምትግባር እዩ። **ወያነ ነቲ ናይ ኮምሽን ዶብ ኤርትራን ኢትዮጵያን ብይን እንተተቀቢሎምን ኣብ ምትግባሩ ድልዋት እንተኾይኖም ዝምድና ክልቲኡ ሃገራት ናብ ኑቡር ንምምላስ ግዜ ዝወስድ ኣይኮነን።**

ወየንቲ ኣብ ክንዲ ዝሓጸረ መንገዲ ምውሳድ፣ ከምቲ መንገዲ ትግራይ ጥውጥዋይ ናይ ሰላም መዝሙር’ዶ ሸሞንተ ሚእቲ ሰብ ምዕዳም ጉዳይ ክልቲኡ ሃገራት ዝምልስ ሕቶ ኣይኮነን። ጉዳይ ኤርትራ ብህዝቢ ኤርትራ ኣብ ውሽጢ ኤርትራ ዝፍታሕ እምበር ብስደተኛታትን ከዳዓትን ዝፍታሕ ኣይኮነን። ወያነ ንክልቲኡ ኣህዛብ ዝሓልዩ እንተኾይኖም ካብ ኮለል ዝብሉ፣ ካብ ጉይይ ምውዓል ክሳድ ምሓዝ ከምዝባሃል፣ ቁኑዕ ምርጫ ንክልቲኡ ኣህዛብ ክመርጹ ኣለዎም። ከዳዓትን ተበለጽትን ኣኻኺብካ ዝግበር ዘረባታት ሓንቲ ስድሪ’ውን ኣየሰጉምን እዩ።

ኤርትራውያን ከነስተብህለሉ ዘለና ቅድም ቀዳድም ሃገራዊ ድሕነት እዩ። ካብ ናይ ወያነ ትንዕ ከይተገላገልናን ዶባትና ከየጽናዕና ደሞክራሲ ዶ ዲክታቶር እንተበልና ትርጉም ዘለዎ ኣይኮነን። ንኹሉ ፍልልያትና ኣብ ጎኒ ገዲፍና ንድሕነት ሃገርን ሓድነት ህዝብናን ንጽዓት። ይኣክል ናይ ሸቃጦ ዱኳናት ንበል።

ግርማይ የማነ